Lakkhunt

Lakkhunt ehk guara (Chrysocyon brachyurus) on koerlaste sugukonda lakkhundi perekonda kuuluv kiskja, oma perekonna ainus liik.

 Nimi 

Kohalikud guaraniid nimetavad lakkhunti oma keeles aguará guazú, mis tähendab nende keeles 'suur rebane'. Sellest tuleb ka eestikeelne paralleelnimetus guara.

Looma teaduslik nimetus Chrysocyon tähendab kreeka keeles kuldset koera. Sedasama tähendab šaakali ladinakeelne nimetus Canis aureus. Nii šaakal kui ka lakkhunt kuuluvad koerlaste sugukonda.

 Levila ja elupaigad 

Lakkhunt on Lõuna-Ameerika suurim koerlane. Tema levila ulatub Brasiiliasse, Paraguaysse, Boliiviasse, Uruguaysse ja Põhja-Argentinasse. Ta elutseb rohtlates ja sooservades. Neis paigus on tal tänu pikkadele jalgadele kerge üle kõrge rohu saakloomi jälgida. "Loomade elu", 7. kd., lk. 237-238

 Välimus 

Lakkhunt meenutab suurt rebast. Ta on omapäraste proportsioonidega: jalad on pikad, kõrvad suured, saba lühike. Pika koonu ja sihvaka kaela tõttu tundub keha lüheldane. Kolp meenutab tugevasti rebase oma. Ka värvus on iseäralik: pealtpoolt on keha kollakasoranž, altpoolt aga peaaegu must. Saba see-eest on hele ja valge tipuga. 

Lakkhundi tüvepikkus on umbes 125 cm, sabapikkus ligi 30 cm, õlakõrgus kuni 75 cm, mass 20–23 kg. 

Lakkhuntidel on hea kuulmine. Nende saagiks langevad peamiselt aguutid, pakad, linnud, roomajad ja putukad; nad söövad ka taimetoitu, näiteks maha kukkunud puuvilju. Võimalusel näppab lakkhunt kodulinde ja haruharva, hulgakesi koos murrab lambaid. 

Pojad sünnivad talvel, harilikult on neid vaid 2–3. Kutsikad on tumedad, välja arvatud valge sabaots. 

 Lakkhunt loomaaias 

Loomaaias on lakkhunti üsna lihtne pidada. Lakkhunt elas 2021. aasta novembrini Tallinna loomaaias."Tallinna loomaaias suri viimane lakkhunt" ERR menu, 6. november 2021 2022. aasta keskel saabus Tallinna lakkhunt nimega Walter.Tallinna loomaaia koduleht. KAHEKÜMNE VIIES NÄDAL (vaadatud 26.06.2022) Loomaaedades, sealhulgas Tallinnas, on lakkhuntidelt sageli järglasi saadud.

 Viited 

Kategooria:Koerlased